סכר ג'ינפינג-1

סכר גִ'ינְפִּינג-1 (בסינית מפושטת: 锦屏一级水电站; בסינית מסורתית: 錦屏一級水電站) הוא סכר קשת שנבנה על נהר יאלונג בתחום הנציבות האוטונומית ליאנגשאן של היי במחוז סצ'ואן, סין. הסכר בגובה 305 מטרים והוא הגבוה ביותר בעולם. היסטוריה התכנון לרתימת כוח זרימת המים של נהר יאלונג לייצור אנרגיה, החל כבר בשנות ה-60 של המאה ה-20. הקטע שנבחר הוא עיקוף שעושה הנהר באורך כ-150 קילומטרים ובמהלכו חוברו שתי נקודות ויצרו ערוץ הטיה באורך 16 קילומטרים ובו ירידה בגובה של 310 מטרים, שיוצרת הזדמנות לייצור אנרגיה הידרואלקטרית. התכנון נעשה על ידי הגורמים האזוריים של סצ'ואן ושנגחאי יחד עם המיניסטריון למשאבי מים (סין) וביולי 1965, הוקם מטה מיוחד לצורך המשך התכנון והקמת הפרויקט. בעיקול תוכננו שני פרויקטים: סכר ג'ינפינג-1 וסכר ג'ינפינג-2 , בהספק משותף של 8,400 מגהוואט. ב-12 בנובמבר 2005 החלה הבנייה וב-30 בנובמבר 2012 הסכר שנבנה החל למלא את ייעודו וליצור את מאגר המים. חשמל משתי הטורבינות הראשונות הופק באוגוסט 2013. המחולל השישי והאחרון הוזמן ב-15 ביולי 2014. וכל העבודות הושלמו עד 2015. מטרות הסכר ייצור אנרגיה הידרואלקטרית. שליטה על זרימת המים בערוץ הנהר למניעת שיטפונות הרסניים (הזרימה השנתית הממוצעת באתר הסכר היא 1200 מ"ק לשנייה). נתונים ומאפיינים הסכר סוג הסכר: סכר קשת כפולה. מבנה: בטון. גובה: בגובה 305 מטרים. אורך הסכר: 568.6 מטרים. רוחב רום הסכר: 16 מטרים. רוחב בסיס: 63 מטרים. נפח הסכר: 7.4 מיליון מטרים מעוקבים. מאגר המים גודל המאגר: 7.7 מיליארד מטרים מעוקבים מים (מתוכם 4.9 מיליארד לאחסון פעיל או שמיש). לצורך הפרויקט הועברו מבתיהם כ-7,500 תושבים. הפקת האנרגיה ההידרואלקטרית טורבינות: תחנת כוח עם שש טורבינות. סוג: טורבינות פרנסיס . תפוקת טורבינה: 600 מגהוואט. תפוקת תחנת הכוח: 3,600 מגהוואט. תהליך הבניה על פי דיווח בסין: תחנת הכוח ג'ינפינג-1 מוכרת בעולם כ"הקשה ביותר מבחינה טכנית, סביבת הבנייה המסוכנת ביותר, מתווה הבנייה הקשה ביותר וניהול הבנייה הקשה ביותר". המים המוזרמים מתחנת הכוח ג'ינפיג 1 מופנים במורד הזרם לסכר ג'ינפינג-2 , שם הוקמה תחנת כוח נוספת. קישורים חיצוניים צילום ונתונים על אודות הסכר (באנגלית) הערות שוליים